CELEX: 32020Q0831(01)
Language: bg
Date: 2019-12-11 00:00:00
Title: Решение 2019/15 на Управителния съвет на Европейската агенция за безопасност и здраве при работа от 11 декември 2019 година относно вътрешните правила, свързани с ограниченията на определени права на субекти на данни във връзка с обработването на лични данни в рамките на функционирането на EU-OSHA

31.8.2020   
               
               
                  BG
               
               
                  Официален вестник на Европейския съюз
               
               
                  L 282/26
               
            
         РЕШЕНИЕ 2019/15 НА УПРАВИТЕЛНИЯ СЪВЕТ НА ЕВРОПЕЙСКАТА АГЕНЦИЯ ЗА БЕЗОПАСНОСТ И ЗДРАВЕ ПРИ РАБОТА
         от 11 декември 2019 година
         относно вътрешните правила, свързани с ограниченията на определени права на субекти на данни във връзка с обработването на лични данни в рамките на функционирането на EU-OSHA
         УПРАВИТЕЛНИЯТ СЪВЕТ НА ЕВРОПЕЙСКАТА АГЕНЦИЯ ЗА БЕЗОПАСНОСТ И ЗДРАВЕ ПРИ РАБОТА,
         като взе предвид Договора за функционирането на Европейския съюз,
         като взе предвид Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (1), и по-специално член 25 от него,
         като взе предвид Регламент (ЕС) 2019/126 на Европейския парламент и на Съвета от 16 януари 2019 г. за създаване на Европейската агенция за безопасност и здраве при работа (EU-OSHA) и за отмяна на Регламент (ЕО) № 2062/94 (2),
         като взе предвид процедурния правилник на управителния съвет на EU-OSHA,
         като взе предвид становището на Европейския надзорен орган по защита на данните (ЕНОЗД) от 17 Октомври 2019 г. и Ръководството на ЕНОЗД относно член 25 от новия регламент и вътрешните правила,
         като има предвид, че:
         
                     (1)
                  
                  
                     EU-OSHA осъществява своите дейности в съответствие с Регламент (ЕС) 2019/126.
                  
               
                     (2)
                  
                  
                     В съответствие с член 25, параграф 1 от Регламент (ЕС) 2018/1725 ограниченията за прилагането на членове 14—21, 35 и 36, както и на член 4 от същия регламент, доколкото неговите разпоредби съответстват на правата и задълженията, предвидени в членове 14—21, следва да се основават на вътрешни правила, приети от Агенцията, в случаите, когато ограниченията не се основават на правни актове, приети въз основа на Договорите.
                  
               
                     (3)
                  
                  
                     Тези вътрешни правила, включително техните разпоредби относно оценката на необходимостта и пропорционалността на дадено ограничение, не следва да се прилагат, когато в правен акт, приет въз основа на Договорите, е предвидено ограничение на правата на субектите на данни.
                  
               
                     (4)
                  
                  
                     Когато изпълнява задълженията си във връзка с правата на субект на данни съгласно Регламент (ЕС) 2018/1725, Агенцията преценява дали е приложимо някое от изключенията, предвидени в този регламент.
                  
               
                     (5)
                  
                  
                     В рамките на административното си функциониране Агенцията може да провежда административни проучвания, дисциплинарни производства, да извършва предварителни действия във връзка със случаи на потенциални нередности, докладвани на OLAF, да обработва сигнали за нередности, да провежда (официални и неофициални) процедури за предотвратяване на тормоз, да обработва вътрешни и външни жалби, да извършва вътрешни одити, разследвания от страна на длъжностното лице по защита на данните в съответствие с член 45, параграф 2 от Регламент (ЕС) 2018/1725, както и вътрешни разследвания в областта на сигурността на ИТ. Освен това Агенцията може да обработва искания за достъп до медицинското досие на членовете на персонала.
                     Агенцията обработва няколко категории лични данни, включително потвърдени данни („обективни“ данни, например данни за идентификация, данни за контакт, данни за професионалната дейност, административни данни, данни от специфични източници, електронни съобщения и данни за трафик) и/или непотвърдени данни („субективни“ данни, свързани със случая, например мотиви, данни за поведението, оценки, данни за работната ефективност и действия, както и данни, свързани или представени във връзка с предмета на процедурата или дейността).
                  
               
                     (6)
                  
                  
                     Агенцията, представлявана от своя изпълнителен директор, действа като администратор на данни независимо от делегирането на допълнителни функции на администратор в рамките на Агенцията, които отразяват оперативните отговорности за определени операции по обработването на лични данни.
                  
               
                     (7)
                  
                  
                     Личните данни се съхраняват по сигурен начин в електронна среда или на хартия с оглед на предотвратяването на незаконния достъп до тях или предаването на данни на лица, които не е необходимо да се запознават с тях. Медицинските досиета се съхраняват от лекаря на външния доставчик на услуги, използван от Агенцията. Обработваните лични данни се запазват за не по-дълго, отколкото е необходимо и подходящо за целите, за които се обработват за предвидения период в декларациите за защита на данните или регистрите на Агенцията.
                  
               
                     (8)
                  
                  
                     Вътрешните правила следва да се прилагат за всички операции по обработване, извършвани от Агенцията за целите на административни проучвания, дисциплинарни производства, предварителни действия във връзка със случаи на потенциални нередности, докладвани на OLAF, процедури във връзка със сигнали за нередности, (официални и неофициални) процедури при случаи на тормоз, обработване на вътрешни и външни жалби, вътрешни одити, разследвания от страна на длъжностното лице по защита на данните в съответствие с член 45, параграф 2 от Регламент (ЕС) 2018/1725, разследвания в областта на сигурността (на ИТ), извършвани вътрешно или с външно участие (например CERT-EU), както и при обработването на искания за достъп до собствено медицинско досие.
                  
               
                     (9)
                  
                  
                     Те следва да се прилагат за операции по обработване, извършвани преди започването на горепосочените процедури, по време на тях и по време на проследяването на последващите действия във връзка с резултатите от тези процедури. Тук следва да бъдат включени също помощта и сътрудничеството, които Агенцията предоставя на националните органи и международните организации извън административните ѝ проучвания.
                  
               
                     (10)
                  
                  
                     В случаите, в които се прилагат тези вътрешни правила, Агенцията трябва да представи обосновка и да обясни защо ограниченията са строго необходими и пропорционални в едно демократично общество и как се зачита същността на основните права и свободи.
                  
               
                     (11)
                  
                  
                     В тази рамка Агенцията е задължена да зачита във възможно най-голяма степен основните права на субектите на данни при изпълнението на горепосочените процедури, и по-специално тези, които са свързани с правото на предоставяне на информация, достъп и коригиране, право на изтриване, ограничаване на обработването, право на съобщаване на субекта на данните за нарушение на сигурността на личните данни или на поверителност на съобщаването, заложени в Регламент (ЕС) № 2018/1725.
                  
               
                     (12)
                  
                  
                     Същевременно Агенцията може да има задължението да ограничава информацията за правата на субекта на данни или на други субекти на данни, за да защити по-специално собствените си разследвания, разследванията и производствата на други публични органи, както и правата на други лица, свързани с нейните разследвания или други процедури.
                  
               
                     (13)
                  
                  
                     Следователно Агенцията може да ограничава информацията с цел да защити разследването и основните права и свободи на други субекти на данни.
                  
               
                     (14)
                  
                  
                     Агенцията следва периодично да проверява дали условията, обосноваващи ограничението, продължават да бъдат валидни, и ако вече не са, следва да отмени ограничението.
                  
               
                     (15)
                  
                  
                     Администраторът следва да информира длъжностното лице по защита на данните в момента на отлагане и по време на преразглеждането.
                  
               ПРИЕ НАСТОЯЩОТО РЕШЕНИЕ:
         
            Член 1
            Предмет и приложно поле
            
               1.   В настоящото решение са изложени правилата, свързани с условията, при които Агенцията в рамките на своите процедури, изложени в параграф 2, може да ограничава упражняването на правата, предвидени в членове 14—21, 35 и 36, както и член 4 от него, съгласно член 25 от Регламент (ЕС) 2018/1725.
            
            
               2.   В рамките на административното функциониране на Агенцията настоящото решение се прилага за операциите по обработване на лични данни, извършвани от Агенцията за целите на административни проучвания, дисциплинарни производства, предварителни действия във връзка със случаи на потенциални нередности, докладвани на OLAF, обработване на сигнали за нередности, (официални и неофициални) процедури, свързани с тормоз, обработване на вътрешни и външни жалби, провеждане на вътрешни одити, разследвания от страна на длъжностното лице по защита на данните в съответствие с член 45, параграф 2 от Регламент (ЕС) 2018/1725, както и разследвания в областта на сигурността (на ИТ), извършвани вътрешно или с външно участие (например CERT-EU), изпълнението по гражданскоправни искове, както и за обработването на искания за достъп до собствено медицинско досие.
            
            
               3.   Категориите на въпросните данни са потвърдени данни („обективни“ данни, напр. данни за идентификация, данни за контакт, данни за професионалната дейност, административни данни, данни от специфични източници, електронни съобщения и данни за трафик) и/или непотвърдени данни („субективни“ данни, свързани със случая, напр. мотиви, данни за поведението, оценки, данни за работната ефективност и действия, както и данни, свързани или представени във връзка с предмета на процедурата или дейността).
            
            
               4.   Когато изпълнява задълженията си във връзка с правата на субект на данни съгласно Регламент (ЕС) 2018/1725, Агенцията преценява дали е приложимо някое от изключенията, предвидени в този регламент.
            
            
               5.   Ограниченията, които са предмет на изложените в настоящото решение условия, може да се прилагат към следните права: предоставяне на информация на субектите на данни, право на достъп, коригиране, изтриване, ограничаване на обработването, съобщаване на субекта на данните за нарушение на сигурността на личните данни или поверителност на съобщаването.
            
         
         
            Член 2
            Определяне на администратора и предпазни мерки
            
               1.   Въведените предпазни мерки за избягване на нарушения по отношение на сигурността на данните, изтичане на информация или неразрешено оповестяване са следните:
               
                           а)
                        
                        
                           документите на хартиен носител се съхраняват в обезопасени шкафове и са достъпни само за упълномощени служители;
                        
                     
                           б)
                        
                        
                           всички данни в електронен формат се съхраняват в защитено ИТ приложение според стандартите за сигурност на Агенцията, както и в специфични електронни папки, достъпни само за упълномощения персонал. Подходящите нива на достъп се предоставят на индивидуална основа;
                        
                     
                           в)
                        
                        
                           базата данни е защитена с парола в система с единна идентификация и е автоматично свързана с потребителското име и паролата на потребителя. замяната на потребители е строго забранена. сигурността на електронните регистри се гарантира, за да се запази поверителността и неприкосновеността на съдържащите се в тях данни;
                        
                     
                           г)
                        
                        
                           лекарят на външния доставчик на услуги, който съхранява медицинските досиета, е обвързан от конкретни договорни клаузи относно поверителността и обработването на личните данни;
                        
                     
                           д)
                        
                        
                           Всички лица с достъп до данните са обвързани със задължение за поверителност.
                        
                     
            
               2.   Администратор на операциите по обработване е Агенцията, представлявана от своя изпълнителен директор, който може да делегира функцията на администратор. Субектите на данни се уведомяват относно упълномощения администратор чрез информацията за политиката за защита на личните данни или чрез регистрите, публикувани на уебсайта и/или в интранет на Агенцията.
            
            
               3.   Срокът на съхранение на личните данни, посочен в член 1, параграф 3, не е по-дълъг от необходимото и е подходящ за целите, за които се обработват данните. При всички случаи той не е по-дълъг от срока на запазване, посочен в съобщенията за защитата на личните данни, декларациите за поверителност или регистрите, посочени в член 5, параграф 1.
            
            
               4.   В случаите, когато Службата обмисля да наложи ограничение, рисковете за правата и свободите на субектите на данни се оценяват по-специално спрямо риска за правата и свободите на други субекти на данни и риска от анулиране на ефекта от разследванията или процедурите на Агенцията, например чрез унищожаване на доказателства. Рисковете за правата и свободите на субекта на данни засягат главно, но не се ограничават до рискове за репутацията и рискове за правото на защита и правото на изслушване.
            
         
         
            Член 3
            Ограничения
            
               1.   Всяко ограничение се прилага от Агенцията единствено за да се гарантира:
               
                           а)
                        
                        
                           националната сигурност, обществената сигурност или отбраната на държавите членки;
                        
                     
                           б)
                        
                        
                           предотвратяването, разследването, разкриването и наказателното преследване на престъпления или изпълнението на наказания, включително защитата срещу и предотвратяването на заплахи за обществената сигурност;
                        
                     
                           в)
                        
                        
                           други важни цели от общ обществен интерес на Съюза или на държава членка, по-специално целите на общата външна политика и политика на сигурност на Съюза или важен икономически или финансов интерес на Съюза или на държава членка, включително парични, бюджетни и данъчни въпроси, общественото здраве и социалната защита;
                        
                     
                           г)
                        
                        
                           вътрешната сигурност на институциите и органите на Съюза, включително техните електронни съобщителни мрежи;
                        
                     
                           д)
                        
                        
                           предотвратяването, разследването, разкриването и наказателното преследване на нарушения на етичните кодекси при регулираните професии;
                        
                     
                           е)
                        
                        
                           функция по наблюдението, проверката или регламентирането, свързана, макар и епизодично, с упражняването на официални правомощия в случаите, посочени в букви а) до в);
                        
                     
                           ж)
                        
                        
                           защитата на субекта на данните или на правата и свободите на други лица.
                        
                     
                           з)
                        
                        
                           изпълнението по гражданскоправни искове.
                        
                     
            
               2.   Като специфично прилагане за целите, описани в параграф 1 по-горе, Агенцията може да прилага ограничения във връзка с личните данни, обменени със службите на Комисията или други институции, органи, агенции и служби на Съюза, компетентни органи на държавите членки или трети държави или международни организации при следните обстоятелства:
               
                           а)
                        
                        
                           когато упражняването на тези права и задължения би могло да бъде ограничено от службите на Комисията или други институции, органи, агенции и служби на Съюза въз основа на други актове, предвидени в член 25 от Регламент (ЕС) 2018/1725, или в съответствие с глава IX от този регламент, или с учредителните актове на други институции, органи, агенции и служби на Съюза;
                        
                     
                           б)
                        
                        
                           когато упражняването на тези права и задължения може да бъде ограничено от компетентните органи на държавите членки въз основа на актовете, посочени в член 23 от Регламент (ЕС) 2016/679 на Европейския парламент и на Съвета (3) или съгласно национални мерки за транспониране на член 13, параграф 3, член 15, параграф 3 или член 16, параграф 3 от Директива (ЕС) 2016/680 на Европейския парламент и на Съвета (4);
                        
                     
                           в)
                        
                        
                           когато упражняването на тези права и задължения може да застраши сътрудничеството на Агенцията с трети държави или международни организации при изпълнението на нейните задачи.
                        
                     Преди да приложи ограниченията в обстоятелствата, посочени в букви а) и б) от първа алинея, Агенцията се консултира със съответните служби на Комисията, институции, органи, агенции, служби на Съюза или компетентните органи на държавите членки, освен ако за Агенцията не е ясно, че прилагането на ограничение е предвидено в един от актовете, посочен в тези букви.
            
            
               3.   Всяко ограничение е необходимо и пропорционално, като се имат предвид рисковете за правата и свободите на субектите на данни, и е съобразено със същността на основните права и свободи в демократичното общество.
            
            
               4.   Ако се обмисля прилагане на ограничение, извършва се проверка на необходимостта и пропорционалността въз основа на настоящите правила. Проверката се документира за всеки отделен случай чрез вътрешна бележка за оценка за целите на отчетността.
            
            
               5.   Ограниченията се премахват веднага щом обосноваващите ги обстоятелства престанат да се прилагат. По-специално когато бъде преценено, че упражняването на ограниченото право вече няма да премахва ефекта от наложеното ограничение или няма да засяга неблагоприятно правата или свободите на други субекти на данни.
            
         
         
            Член 4
            Преглед от длъжностното лице по защита на данните
            
               1.   Агенцията уведомява своевременно своето длъжностно лице по защита на данните („ДЗД“) всеки път, когато администраторът ограничава прилагането на правата на субектите на данни или разширява обхвата на ограничението съгласно настоящото решение. Администраторът предоставя на ДЗД достъп до регистъра, съдържащ оценката на необходимостта и пропорционалността на ограничението, и документира в регистъра датата, на която е уведомил длъжностното лице по защита на данните.
            
            
               2.   ДЗД може в писмен вид да изиска от администратора да преразгледа прилагането на ограниченията. Администраторът уведомява писмено ДЗД относно резултата от искането за преразглеждане.
            
            
               3.   Администраторът информира ДЗД, когато ограничението бъде отменено.
            
         
         
            Член 5
            Предоставяне на информация на субекта на данни
            
               1.   В надлежно обосновани случаи и при условията, определени в настоящото решение, правото на информация може да бъде ограничено от администратора в контекста на следните операции по обработване:
               
                           а)
                        
                        
                           извършване на административни проучвания и дисциплинарни производства;
                        
                     
                           б)
                        
                        
                           предварителни действия във връзка със случаи на потенциални нередности, докладвани на OLAF;
                        
                     
                           в)
                        
                        
                           процедури във връзка със сигнали за нередности;
                        
                     
                           г)
                        
                        
                           (официални и неофициални) процедури при случаи на тормоз;
                        
                     
                           д)
                        
                        
                           обработване на вътрешни и външни жалби;
                        
                     
                           е)
                        
                        
                           вътрешни одити;
                        
                     
                           ж)
                        
                        
                           разследвания от страна на длъжностното лице по защита на данните в съответствие с член 45, параграф 2 от Регламент (ЕС) 2018/1725;
                        
                     
                           з)
                        
                        
                           разследвания в областта на сигурността (на ИТ), извършвани вътрешно или с външно участие (напр. CERT-EU).
                        
                     Агенцията включва информация, свързана с потенциалното ограничаване на тези права, в информацията за политиката за защита на личните данни, декларациите за защита на личните данни или регистрите по смисъла на член 31 от Регламент (ЕС) 2018/1725, публикувани на уебсайта и/или в интранета на Агенцията, с които се уведомяват субектите на данни за техните права в рамките на дадена процедура. Информацията обхваща правата, които може да бъдат ограничени, причините и потенциалния срок.
            
            
               2.   Без да се засягат разпоредбите на параграф 3, Агенцията също така уведомява без ненужно забавяне и в писмена форма, ако е целесъобразно, индивидуално всички субекти на данни, считани за лица, заинтересовани от специфичната операция по обработване, за техните права във връзка с настоящи или бъдещи ограничения.
            
            
               3.   Когато ограничава изцяло или частично предоставянето на информация на субектите на данни, посочени в параграф 2, Агенцията посочва причините за ограничението, правното основание в съответствие с член 3 от настоящото решение, включително оценка на необходимостта и пропорционалността на ограничението.
               Този документ и, ако е приложимо, документите, съдържащи основните фактологични и правни елементи, се вписват в регистъра. При поискване те се предоставят на Европейския надзорен орган по защита на данните.
            
            
               4.   Ограничението, посочено в параграф 3, продължава да се прилага, докато причините за него продължават да бъдат валидни.
               Когато причините за ограничението вече не са приложими, Агенцията предоставя информация на субекта на данните за основните причини, на които се основава прилагането на ограничението. В същото време Агенцията информира субекта на данни за правото да подаде жалба до Европейския надзорен орган по защита на данните по всяко време или да търси защита по съдебен ред пред Съда на Европейския съюз.
               Агенцията преразглежда прилагането на ограничението на всеки шест месеца, считано от неговото приемане, и при приключване на съответното проучване, процедура или разследване. След това на всеки шест месеца администраторът осъществява наблюдение върху необходимостта от запазване на всяко едно ограничение.
            
         
         
            Член 6
            Право на достъп на субекта на данните
            
               1.   В надлежно обосновани случаи и в условията, определени в настоящото решение, ако е необходимо и пропорционално, администраторът може да ограничава правото на достъп в контекста на следните операции по обработване:
               
                           а)
                        
                        
                           извършване на административни проучвания и дисциплинарни производства;
                        
                     
                           б)
                        
                        
                           предварителни действия във връзка със случаи на потенциални нередности, докладвани на OLAF;
                        
                     
                           в)
                        
                        
                           процедури във връзка със сигнали за нередности;
                        
                     
                           г)
                        
                        
                           (официални и неофициални) процедури при случаи на тормоз;
                        
                     
                           д)
                        
                        
                           обработване на вътрешни и външни жалби;
                        
                     
                           е)
                        
                        
                           вътрешни одити;
                        
                     
                           ж)
                        
                        
                           разследвания от страна на длъжностното лице по защита на данните в съответствие с член 45, параграф 2 от Регламент (ЕС) 2018/1725;
                        
                     
                           з)
                        
                        
                           разследвания в областта на сигурността (на ИТ), извършвани вътрешно или с външно участие (напр. CERT-EU).
                        
                     
                           и)
                        
                        
                           Обработване на искания за достъп до собствено медицинско досие.
                        
                     Когато субектите на данни поискат достъп до личните си данни, обработвани в контекста на един или повече конкретни случаи или за конкретна операция по обработване, в съответствие с член 17 от Регламент (ЕС) 2018/1725, Агенцията ограничава оценката си на искането единствено до тези лични данни.
            
            
               2.   Когато ограничава изцяло или частично правото на достъп, посочено в член 17 от Регламент (ЕС) 2018/1725, Агенцията предприема следните стъпки:
               
                           а)
                        
                        
                           в отговора на съответното искане тя уведомява засегнатия субект на данни за наложеното ограничение и за основните причини за него, както и за възможността за подаване на жалба до Европейския надзорен орган по защита на данните или за търсенето на защита по съдебен ред пред Съда на Европейския съюз;
                        
                     
                           б)
                        
                        
                           във вътрешна бележка за оценка тя документира причините за ограничаването, включително оценката на необходимостта, пропорционалността на ограничението и неговата продължителност.
                        
                     Ограниченията, наложени по отношение на достъпа до собствено медицинско досие, се отнасят само до искания за пряк достъп във връзка с лични медицински данни от психологическо или психиатрично естество, когато има вероятност достъпът до такива данни да представлява риск за здравето на субекта на данни. Това ограничение е пропорционално на строго необходимото за защита на субекта на данните. Достъпът до тази информация се предоставя чрез лекар посредник, избран от субекта на данни. На този лекар следва да се предостави достъп до цялата информация, както и право на преценка, за да реши как и какъв достъп да предостави на субекта на данни.
               Предоставянето на информацията, посочена в буква а), може да бъде отложено, пропуснато или отказано, ако това би премахнало ефекта на ограничението в съответствие с член 25, параграф 8 от Регламент (ЕС) 2018/1725.
               Агенцията преразглежда прилагането на ограничението на всеки шест месеца, считано от неговото приемане, и при приключване на съответното разследване. След това на всеки шест месеца администраторът осъществява наблюдение върху необходимостта от запазване на всяко едно ограничение.
            
            
               3.   Този документ и, ако е приложимо, документите, съдържащи основните фактологични и правни елементи, се вписват в регистъра. При поискване те се предоставят на Европейския надзорен орган по защита на данните.
            
         
         
            Член 7
            Право на коригиране, изтриване и ограничаване на обработването
            
               1.   В надлежно обосновани случаи и в условията, определени в настоящото решение, ако е необходимо и целесъобразно, администраторът може да ограничава правото на коригиране, изтриване и ограничаване в контекста на следните операции по обработване:
               
                           а)
                        
                        
                           извършване на административни проучвания и дисциплинарни производства;
                        
                     
                           б)
                        
                        
                           предварителни действия във връзка със случаи на потенциални нередности, докладвани на OLAF;
                        
                     
                           в)
                        
                        
                           процедури във връзка със сигнали за нередности;
                        
                     
                           г)
                        
                        
                           (официални и неофициални) процедури при случаи на тормоз;
                        
                     
                           д)
                        
                        
                           обработване на вътрешни и външни жалби;
                        
                     
                           е)
                        
                        
                           вътрешни одити;
                        
                     
                           ж)
                        
                        
                           разследвания от страна на длъжностното лице по защита на данните в съответствие с член 45, параграф 2 от Регламент (ЕС) 2018/1725;
                        
                     
                           з)
                        
                        
                           разследвания в областта на сигурността (на ИТ), извършвани вътрешно или с външно участие (напр. CERT-EU).
                        
                     
            
               2.   Когато Агенцията ограничава изцяло или частично прилагането на правото на коригиране, изтриване или ограничаване на обработването, посочено в член 18, член 19, параграф 1 и член 20, параграф 1 от Регламент (ЕС) 2018/1725, тя предприема стъпките, посочени в член 6, параграф 2 от настоящото решение, и регистрира записа в съответствие с член 6, параграф 3 от него.
            
         
         
            Член 8
            Информиране на субекта на данни за нарушение на сигурността на личните данни и поверителността на електронните съобщения
            
               1.   В надлежно обосновани случаи и в условията, определени в настоящото решение, ако е необходимо и целесъобразно, администраторът може да ограничава правото на съобщаване на лични данни в контекста на следните операции по обработване:
               
                           а)
                        
                        
                           извършване на административни проучвания и дисциплинарни производства;
                        
                     
                           б)
                        
                        
                           предварителни действия във връзка със случаи на потенциални нередности, докладвани на OLAF;
                        
                     
                           в)
                        
                        
                           процедури във връзка със сигнали за нередности;
                        
                     
                           г)
                        
                        
                           (официални и неофициални) процедури при случаи на тормоз;
                        
                     
                           д)
                        
                        
                           обработване на вътрешни и външни жалби;
                        
                     
                           е)
                        
                        
                           вътрешни одити;
                        
                     
                           ж)
                        
                        
                           разследвания от страна на длъжностното лице по защита на данните в съответствие с член 45, параграф 2 от Регламент (ЕС) 2018/1725;
                        
                     
                           з)
                        
                        
                           разследвания в областта на сигурността (на ИТ), извършвани вътрешно или с външно участие (напр. CERT-EU).
                        
                     
            
               2.   В надлежно обосновани случаи и при условията, определени в настоящото решение, правото на поверителност на електронните съобщения може бъде ограничено от администратора в контекста на следните операции по обработване, когато това е необходимо и целесъобразно:
               
                           а)
                        
                        
                           извършване на административни проучвания и дисциплинарни производства;
                        
                     
                           б)
                        
                        
                           предварителни действия във връзка със случаи на потенциални нередности, докладвани на OLAF;
                        
                     
                           в)
                        
                        
                           процедури във връзка със сигнали за нередности;
                        
                     
                           г)
                        
                        
                           официални процедури при случаи на тормоз;
                        
                     
                           д)
                        
                        
                           обработване на вътрешни и външни жалби;
                        
                     
                           е)
                        
                        
                           разследвания в областта на сигурността (на ИТ), извършвани вътрешно или с външно участие (напр. CERT-EU).
                        
                     
            
               3.   Когато Агенцията ограничава съобщаването за нарушение на сигурността на личните данни на субекта на данни или поверителността на електронните съобщения, посочени в членове 35 и 36 от Регламент (ЕС) 2018/1725, тя записва и регистрира причините за ограничението в съответствие с член 5, параграф 3 от настоящото решение. Прилага се член 5, параграф 4 от настоящото решение.
            
         
         
            Член 9
            Влизане в сила
            Настоящото решение влиза в сила на деня след публикуването му в Официален вестник на Европейския съюз.
            
         
         
            Съставено в Билбао на 11 декември 2019 година.
            
               
                  За Европейската агенция за безопасност и здраве при работа
               
               Christa SCHWENG
               
                  Председател на управителния съвет
               
            
         
         
            (1)  ОВ L 295, 21.11.2018 г., стр. 39.
         
            (2)  ОВ L 30, 31.1.2019 г., стр. 58.
         
            (3)  Регламент (ЕС) 2016/679 на Европейския парламент и на Съвета от 27 април 2016 година относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (ОВ L 119, 4.5.2016 г., стр. 1).
         
            (4)  Директива (ЕС) 2016/680 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни от компетентните органи за целите на предотвратяването, разследването, разкриването или наказателното преследване на престъпления или изпълнението на наказания и относно свободното движение на такива данни, и за отмяна на Рамково решение 2008/977/ПВР на Съвета (ОВ L 119, 4.5.2016 г., стр. 89).